Lod eus an dilennerien na ouzont ket evit piv votiñ c’hoazh, lod all zo kemm-digemm : sed ar pezh a oa bet tu da gompren dec’h o lenn ar sontadegoù. Seblant zo e c’hallfe Jacques Chirac bezañ trec’h war an emstriverien all da-geñver an dro gentañ-se. Daoust da se ne zlefe ket bezañ un trec’h bras evitañ. Evit gwir eo krog an « emstriverien vras » da vezañ gwall ankeniet rak n’eus ket tu dezho da gemer lañs bras war ar 14 emstriver all. Er sizhun-mañ ne baouez ket Prezidant ar Republik hag ar C’hentañ ministr d’ober o seizh posupl evit kas programm o c’houlzad da benn, pazenn ha pazenn. Fiziañs o deus ar re all rak soñjal a ra dezho e c’hallfe an dud chomet etre daou betek-henn dibab votiñ evito a-benn ar fin.